GEL ลงทุนไม่เกิน 701 ลบ.ตั้งรง.ลวดแรงดึงสูงชั้นพิเศษ-เตรียมขาย 2 บริษัทลูก
GEL ลงทุนไม่เกิน 701 ลบ.ตั้งรง.ลวดแรงดึงสูงชั้นพิเศษ-เตรียมขาย 2 บริษัทลูก
31 ก.ค. 2558

บริษัท เจนเนอรัล เอนจิเนียริ่ง จำกัด (มหาชน) หรือ GEL เปิดเผยว่า ที่ประชุมคณะกรรมการบริษัท อนุมัติให้ขายหุ้นทั้งหมด 100% ใน Suntech มูลค่า 807 ล้านบาท และขายหุ้น 100% และภาระหนี้สินทั้งหมดของ WWP มูลค่ารวม 233.21 ล้านบาท ให้กับ MILL ซึ่งจะชำระเป็นเงินสด ที่ดิน หรือวิธีการหักกลบลบหนี้ตามที่บริษัทจะเข้าซื้อที่ดินจาก MILL ต่อไป โดยคาดว่าการเข้าซื้อขายหุ้นทั้งสองบริษัทจะดำเนินการแล้วเสร็จภายในเดือนก.ย.58
ทั้งนี้ Suntech เป็นผู้บริหารจัดการเศษเหล็กและแปรรูปเศษเหล็กเพื่อขายให้แก่โรงงานหลอมเหล็ก ขณะที่ WWP เคยประกอบธุรกิจให้การติดตั้ง แต่ปัจจุบันได้หยุดดำเนินการมานานแล้ว แต่มีทรัพย์สินหลักเป็นที่ดิน 3 แปลง ในจ.ปทุมธานี,เชียงใหม่ และชลบุรี โดยการจำหน่ายหุ้นทั้งสองบริษัทให้กับ MILL นี้จะเป็นส่วนหนึ่งของแหล่งเงินทุนในการเข้าซื้อที่ดินจาก MILL เพื่อขยายธุรกิจไปยังภาคตะวันออกของบริษัท
นอกจากนี้ที่ประชุมคณะกรรมการบริษัทอนุมัติให้ซื้อที่ดินรวมไม่เกิน 180 ไร่ มูลค่าไม่เกิน 1,327.14 ล้านบาท จาก MILL โดยที่ดินตั้งอยู่อ.บ้างแลง จ.ระยอง ซึ่งจะใช้เป็นพื้นที่ตั้งโครงการลงทุนใหม่ ที่ได้รับการอนุมัติจากคณะกรรมการบริษัทให้ทำโครงการโรงงานเพื่อผลิตและจำหน่ายลวดแรงดึงสูงชั้นคุณภาพพิเศษ มูลค่ารวมไม่เกิน 701 ล้านบาท ซึ่งรวมค่าที่ดินบางส่วนเป็นจำนวน 40 ไร่ มูลค่าประมาณ 300 ล้านบาทด้วย
สำหรับพื้นที่ที่จะเข้าซื้อดังกล่าว เป็นพื้นที่ในเขตอุตสาหกรรม (พื้นที่สีม่วง) ทำให้มีพื้นที่เพียงพอสำหรับการก่อสร้างโรงงานผลิตสินค้าของ GEL ได้หลายผลิตภัณฑ์ เช่น พื่นคอนกรีตสำเร็จรูป เสาเข็ม เป็นต้น อีกทั้งยังอยู่ใกล้เคียงกับฐานลูกค้าของกลุ่มบริษัท และแหล่งวัตถุดิบในการผลิตตลอดจนอยู่ใกล้ท่าเรือซึ่งจะช่วยลดต้นทุนค่าขนส่งวัตถุดิบด้วย
ส่วนแหล่งเงินทุนในการซื้อที่ดินและดำเนินโครงการ จะมาจากเงินสดส่วนหนึ่งประกอบกับการหักกลบลบหนี้ จากการขายหุ้นใน Suntech และ WWP โดยคาดว่าการก่สอร้างโครงการจะดำเนินการได้ภายในช่วงต้นไตรมาส 4/58 ขณะที่โครงการจะมีสายการผลิต ลวดแรงดึงสูงสำหรับคอนเกรีตอัดแรงแบบเส้นเดี่ยว (PC Wire) ,ลวดแรงดึงสูงสำหรับคอนกรีตอัดแรงแบบตีเกลียว (PC Strands) และลวดแรงดึงสูงชนิดดึงเย็น(CW)
ทั้งนี้ จะเป็นการขยายธุรกิจไปสู่ธุรกิจต้นน้ำ ด้วยการผลิตและจำหน่ายลวดแรงดึงสูง PC Wire PC Strands และ CW ซึ่งเป็นส่วนหนึ่งของวัตถุดิบหลักที่ใช้ในการผลิต เสาเข็มคอนกรีตอัดแรง พื้นคอนกรีตอัดแรงในที่ชนิดไร้คาน พื้นกึ่งสำเร็จรูปอัลฟ่าทรัส และผลิตภัณฑ์พื้นและผนังคอนกรีตสำเร็จรูป   โดยการลงทุนครั้งนี้เพื่อมุ่งเน้นการขายผลิตภัณฑ์เป็นวัตถุดิบเพื่อใช้ในการผลิตผลิตภัณฑ์ของบริษัทเป็นส่วนใหญ่ ซึ่งจะทำให้มีต้นทุนในการผลิตสินค้าลดลง และเพิ่มความสามารถในการแข่งขัน
               